[Video] Lokprent van Oscar-fliek bekendgestel‘n Skermskoot van ‘n toneel uit die lokprent van Oscar Pistorius: Blade Runner Killer. ŉ Rolprent oor die wêreldbekende paralimpiese atleet, Oscar Pistorius, en die moord op sy meisie, Reeva Steenkamp, word eersdaags uitgereik. Entertainment Weekly het Vrydag die lokprent van Oscar Pistorius: Blade Runner Killer bekendgestel wat handel oor die tragiese gebeure van 14 Februarie 2013 toe Steenkamp in ŉ badkamer van Pistorius se huis in Silver Lakes in Pretoria doodgeskiet is. Pistorius is van die moord op Steenkamp aangekla en het tydens die hofverrigtinge, wat wêreldwyd uitgesaai is, aangevoer hy het Steenkamp deur die badkamerdeur geskiet omdat hy haar vir ŉ inbreker aangesien het. Pistorius is aanvanklik aan strafbare manslag skuldig bevind, maar sy skuldigbevinding is later na moord verander en hy is ŉ vonnis van ses jaar tronkstraf opgelê. Die staat se appèl teen Pistorius se vonnis sal op 3 November aangehoor word, net ŉ week voor die bekendstelling van Oscar Pistorius: Blade Runner Killer wat op 11 November op die Amerikaanse televisiekanaal Lifetime vertoon sal word. Daar is nog geen datum bekendgemaak wanneer die rolprent in Suid-Afrika uitgereik sal word nie. Volgens die webtuiste Deadline word die rolprent vanuit Steenkamp se oogpunt vertel en fokus dit op die gebeure wat tot Steenkamp se dood gelei het, die glanspaartjie se verhouding, die gebeure op Valentynsdag 2013 en die hofverrigtinge wat daarna gevolg het. Andreas Damm, ŉ Suid-Afrikaanse akteur wat in New York in die VSA woon, vertolk die rol van Pistorius, terwyl die rol van Steenkamp deur Toni Garrn vertolk word. Die rolprent is deur Eric Tomosunas vir Thinkfactory Media vervaardig met Norman Stone as regisseur. https://www.youtube.com/watch?v=XSFWh0wh4Go